༄༅།།གྲོས་ཚོགས་ཀྱི་ཚོགས་གཙོ་བགྲེས་གཞོན་རྣམ་པ་གཉིས་དང༌།ཚོགས་མི་རྣམ་པ།འཛིན་སྐྱོང་གི་བཀའ་བློན་ཁྲི་པ་དང་བཀའ་བློན་རྣམ་པ།དེ་བཞིན་ཁྱེད་ཚོ་ལས་བྱེད་ཁག་མང་པོ་ཡོད་པ་བཅས་ལ་ཞུ་རྒྱུར།དེ་རིང་གི་གྲོས་ཚོགས་འདིའི་ནང་མི་རབས་གསར་པ་མང་པོ་ཞིག་སླེབས་ཡོད་པའི་སྐབས་སུ་ཚོགས་བཅར་ཐུབ་པར་ཧ་ཅང་དགའ་པོ་བྱུང༌།དེ་རིང་ཚོགས་དུས་གསར་པ་འདིའི་སྐབས་ཀྱི་ཚོགས་གཙོ་བགྲེས་གཞོན་གཉིས་དང༌།ཚོགས་མི་རྣམ་པ་ཚང་མར་འཚམས་འདྲི་ཞུ་གི་ཡོད།ཚང་མས་ཐལ་མོ་བརྡབས།དེ་དང་ཆབས་ཅིག་དེ་རིང་གྲོས་ཚོགས་ནང་སླེབས་པའི་ཚོགས་མི་གསར་པ་ཚོར་དམིགས་བསལ་གྱི་འཚམས་འདྲི་དང་བཀྲིས་བདེ་ལེགས་ཞུ་གི་ཡོད།ང་ལ་དམིགས་བསལ་གྱི་གཏམ་གསར་པ་དེ་འདྲ་བཤད་རྒྱུ་གང་ཡང་མེད།ཕྱིན་ཆད་ཀྱི་བྱེད་འཆར་སྐོར་ལ་ཆ་བཞག་ན།འདས་པའི་ཉམས་མྱོང་གཞི་ལ་བཞག་ནས་བློ་གྲོས་གསར་པ་འདོན་རྒྱུའི་ཐབས་ཤེས་ཕྱོགས་ག་འདྲ་ནས་བྱེད་དགོས་ཀྱི་ཡོད་མེད་ཁྱེད་ཚོས་མཁྱེན་གྱི་ཡོད་ཅིང༌།གཙོ་བོ་གོ་བསྡུར་ཡག་པོ་བྱས།སྤྱི་ཡོངས་ཀྱི་ཆ་ནས་བཤད་ན།ཆོས་རྒྱལ་མེས་དབོན་རྣམ་གསུམ་ཞེས་བོད་གངས་ཅན་གྱི་ལྗོངས་སུ་ཡོངས་སུ་གྲགས་ཡོད་རེད།ཆོས་རྒྱལ་མེས་དབོན་རྣམ་གསུམ་ནི་དངོས་གནས་རྣམ་དཔྱོད་དང་སྙིང་སྟོབས་ཡོད་པ།བོད་སྤྱིའི་དོན་དུ་ལྷག་བསམ་གྱིས་ཕྱུག་པ།ཆོས་ཕྱོགས་ནས་བཤད་ན།ཐུགས་བསྐྱེད་སྨོན་ལམ་བཙན་པོ་ཡོད་པ་དེ་དག་གིས་བོད་མི་རིགས་ཞེས་ཆོས་དང་རིག་གཞུང་གཏིང་ཟབ་ཡོད་པ་ཞིག་འཛུགས་སྐྲུན་གནང་ཡོད།བར་སྐབས་འདས་པའི་ལོ་སྟོང་ཕྲག་གི་རིང་ལ་བོད་ལ་དར་རྒུད་སྣ་ཚོགས་ཤིག་བྱུང་ཡོད།ཡིན་ནའང་བོད་མི་རིགས་ཀྱི་རྩ་བ་བརླགས་ཡོད་མ་རེད།དེ་བཞིན་བོད་ཀྱི་ཆོས་དང་རིག་གཞུང་ལ་ཆ་བཞག་ནའང་རྩ་བ་བརྟན་པོ་ཞིག་ཚུགས་ནས་དུས་ད་ལྟ་བར་དུ་གནས་ཡོད།ད་ལྟའི་དུས་ཚོད་འདིར་འགྱུར་བ་ཧ་ཅང་ཆེན་པོ་ཞིག་གིས་འཚོ་གནས་ཐུབ་མིན་གྱི་མཚམས་ལ་སླེབས་ཡོད།སྤྱིར་བཏང་འཛམ་བུ་གླིང་གི་འགྱུར་བ་འདི་ཧ་ཅང་མྱུར་པོ་དང་ཤུགས་ཆེན་པོའི་སྒོ་ནས་འགྲོ་བཞིན་ཡོད་པའི་དུས་ཚོད་ཅིག་ཆགས་ཡོད།ང་ཚོ་བོད་པའི་གནས་ཚུལ་ཡང་མི་རིགས་ཤིག་འཚོ་གནས་ཐུབ་མིན་གྱི་མཚམས་སུ་སླེབས་ཏེ།དུས་ཚོད་ཧ་ཅང་གཉན་འཕྲང་ཡིན།ཡིན་ནའང་བོད་མི་སྤྱི་བོ་གནམ་བསྟན་ཚང་མ་བོད་མི་རིགས་ཀྱི་ཤ་ཁྲག་ལས་གྲུབ་པ་ཞིག་ཡིན་དུས་མི་རིགས་ཀྱི་ལ་ཞེན་ཧ་ཅང་ཤུགས་ཆེན་པོ་ཞིག་བོད་ཕྱི་ནང་གཉིས་ཀར་ཡོད།ལྷག་དོན་བོད་ནང་དུ་རྒྱ་མིའི་ཤེས་ཡོན་སློབ་གསོའི་འོག་ཏུ་འཚར་ལོངས་བྱུང་བ་ཚོ་དང༌།ཐ་ན་ལས་བྱེད་མཐོ་རིམ་གུང་ཁྲན་ཏང་ཡོན་ཡིན་པ་དེ་དག་གི་བརྒྱ་ཆ་དགུ་བཅུ་གོ་གྲངས་ལྷག་ཙམ་ལ་མི་རིགས་ཀྱི་ལྟ་བ་ཤུགས་ཆེ་ཡོད་པ་ཧ་ཅང་གསལ་པོ་ཡིན།བྱས་ཙ་ན་བོད་མི་རིགས་ལ་རྐྱེན་ངན་ཆེན་པོ་ཞིག་ཕྲད་ཀྱང༌།མི་རིགས་ཀྱི་སྙིང་སྟོབས་དང༌།མི་རིགས་ཀྱི་ལ་རྒྱ།མི་རིགས་ཀྱི་སྤྱི་སེམས་དེ་ཚོའི་ཐད་ང་ཚོ་ཆོས་རྒྱལ་མེས་དབོན་རྣམ་གསུམ་གྱི་མཇུག་མཐུད་མཁན་ཞིག་ཆགས་ཡོད་པས་སྤོབས་པ་སྐྱེ་འོས་པ་ཡིན།སྐབས་སུ་བབ་པ་ང་ཚོ་བཙན་བྱོལ་ལ་གྱར་བ་འདི་བོད་སྤྱི་པའི་དོན་དང་འབྲེལ་བ་སྟེ་ཆབ་སྲིད་ཀྱི་དཀའ་ངལ་དང༌།མི་རིགས་ཀྱི་རང་དབང་འཐབ་རྩོད་ཀྱི་དཀའ་ངལ་གྱི་འོག་ནས་ང་ཚོ་བཙན་བྱོལ་བ་ཆགས་པ་ཡིན།དེར་བརྟེན་བཙན་བྱོལ་བའི་མི་རབས་བརྗེ་འགྲོ་གི་ཡོད་ཀྱང༌།བཙན་བྱོལ་བོད་མིའི་སྤྱི་ཚོགས་ཀྱི་ལས་འགན་མུ་མཐུད་དེ་གནས་ཡོད།དེར་བརྟེན་ང་ཚོ་བཙན་བྱོལ་བ་ཆགས་ནས་གོ་སྐབས་གསར་པ་ཞིག་དང༌།རང་དབང་ལུང་པའི་ནང་སླེབས་པ་ཡིན་དུས་གཏམ་བརྗོད་རང་དབང་ཡིན།སོ་སོ་རང་ཉིད་ཀྱི་ངོས་ནས་ཐབས་ཤེས་མི་འདྲ་བ་ག་རེ་བྱ་རྒྱུ་ཡོད་ཀྱང༌།རྩ་བའི་ཐབས་ཤེས་དེ་ཚོ་ང་ཚོ་ཚང་མ་མཉམ་རུབ་དང་བྱམས་བརྩེ་མ་དོར་བའི་ཐོག་ནས་ཐབས་ཤེས་བྱེད་ཀྱི་ཡོད།དེ་ནི་ལུང་པ་ག་འདྲ་ཞིག་ལ་སོང་ཡང་ཁྲིམས་དང་མཐུན་པ་དང༌།ཡ་རབས་ཀྱི་སྤྱོད་པ་དང་མཐུན་པ་ཞིག་ཡིན་དུས་འཛམ་བུ་གླིང་འདིའི་སྟེང་ལ་ང་ཚོར་རྒྱབ་སྐྱོར་དང་གདུང་སེམས་མཉམ་བསྐྱེད་བྱེད་མཁན་ཧ་ཅང་མང་པོ་ཡོང་གི་ཡོད།དེ་འདྲའི་གནས་སྟངས་ཀྱི་འོག་ནས་ང་ཚོ་བཙན་བྱོལ་བའི་སྒྲིག་འཛུགས་འདི་མི་ལོ་ཞེ་བདུན་ཞེ་བརྒྱད་ཅིག་སོང་བའི་རིང་ལ་ཕལ་ཆེར་ཡག་ཐག་ཆོད་ཡོད་པ་ལྟ་བུ་ཡིན།ཕྱོགས་གཅིག་ནས་གཞིས་ཆགས་ཁག་དང༌།ལྷག་པར་དུ་སློབ་གྲྭ་ཁག་བཙུགས་པ་དེ་ཚོ་ཡག་ཐག་ཆོད་བྱུང་ཡོད།ད་དུང་སློབ་གྲྭ་ཁག་གི་སློབ་ཚན་སྤུས་དག་པོ་ཞིག་དང༌།ལྷག་པར་དུ་རིགས་གཅིག་རྐང་འཛིན་ཐོན་ཐུབ་པ་ཞིག་ཡོང་རྒྱུར་ང་ཚོས་འབད་བརྩོན་བྱ་རྒྱུ་དེ་ཧ་ཅང་གི་གལ་ཆེན་པོ་རེད་འདུགཤེས་ཡོན་གྱི་ཆ་ནས་ཀྱང་ཡར་རྒྱས་གཏོང་རྒྱུར་ང་ཚོར་ལས་འགན་མུ་མཐུད་ནས་ཡོད་རེད།གཞིས་ཆགས་ཁག་ཀྱང་དེ་བཞིན་དུ་མི་འབོར་ལོ་རེ་བཞིན་འཕེལ་གྱི་ཡོད་ཀྱང༌།ས་ཆ་རྒྱ་ཆེ་རུ་གཏོང་ཐབས་ཡོད་པ་མ་རེད།དེ་འདྲ་སོང་ཙང་གཞིས་ཆགས་ཁག་སྤུས་དག་ཏུ་གཏང་རྒྱུ་དང༌།ལས་གཞི་འདྲ་མིན་གྱི་ཐོག་ནས་ཐབས་ཤེས་བྱ་རྒྱུ་ད་དུང་ཡང་མང་པོ་ཡོད་པ་རེད།དེ་བཞིན་དུ་ཆོས་སྡེ་ཁག་ཚུགས་པ་དེ་ཚོ་ཡག་ཐག་ཆོད་ཡོད་པ་ལྟ་བུ་ཞིག་ཡིན།ད་དུང་ཡང་ད་ལྟ་ཡོད་བཞིན་པའི་ཆོས་སྡེ་ཁག་དགོན་པའི་མིང་ཡོད་པ་ཙམ་དང༌།དགེ་འདུན་གྱི་འདུ་ཚོགས་ཡོད་པ་ཙམ་གྱིས་ཧ་ལས་དགོས་པ་དང༌།ངོ་མཚར་དགོས་པ་གང་ཡང་མི་འདུགསངས་རྒྱས་ཀྱི་ཆོས་སྤུས་དག་པོ་ཞིག་ཤེས་པ་བྱ་རྒྱུ་ཧ་ཅང་གལ་ཆེན་པོ་ཡིན།ངས་ནམ་རྒྱུན་ཤོད་ཀྱི་ཡོད།ང་ཚོ་བོད་པའི་ནང་པ་ཚོ་དུས་རབས་ཉི་ཤུ་རྩ་གཅིག་པའི་ནང་པ་ཞིག་བྱེད་དགོས་པ་ཡིན།དེ་སྔ་ང་ཚོ་བོད་ལ་ཡོད་པའི་ནང་པ་ཚོས་ཁ་ཤས་སྐྱབས་འགྲོ་འདོན་གྱི་ཡོད་ཀྱང༌།སྐྱབས་ཡུལ་ངོ་མ་ཤེས་པར་སྡོད་པ་དང༌།སངས་རྒྱས་ཀྱི་ཆོས་པ་ཡིན་ཞེས་ཤོད་ཀྱི་ཡོད་ཀྱང་ཕྱི་ནང་གི་ལྟ་གྲུབ་ལ་ཁྱད་པར་གང་ཡོད་པ་དང༌།རང་སྡེའི་གྲུབ་མཐའ་གོང་འོག་ལ་ཁྱད་པར་གང་ཡོད་པ་དེ་ཚོ་ཤེས་པའི་ཐོག་ནས་སངས་རྒྱས་ཀྱི་ཆོས་ལ་ཐོས་བསམ་སྒོམ་གསུམ་བྱེད་དགོས་ཀྱང༌།དེ་ལྟར་བྱེད་མཁན་ཧ་ཅང་ཉུང་ཉུང་ཡིན།ད་ལྟའི་ཆར་སྤྱི་ཡོངས་མི་མང་གི་ཤེས་ཚད་ཡར་རྒྱས་སུ་འགྲོ་གི་ཡོད།དེ་དང་ཆབས་ཅིག་ཏུ་སངས་རྒྱས་པའི་ཆོས་ལ་དད་པ་བྱ་རྒྱུ་དེ་ཡང་ཤེས་ཚད་ཡོད་པའི་དད་པ་ཞིག་ཡོད་དགོས་པ་ལས་ལམ་དང་ལུགས་སྲོལ་ལྟ་བུའི་དད་པས་ཆོས་ཟབ་པོ་དང་སྤུས་དག་པོ་ཞིག་ཡོང་ཐབས་མེད།མ་གཞི་སློབ་གྲྭ་ཁག་གི་ནང་ཕྱི་ནང་གི་གྲུབ་མཐའི་ཁྱད་པར་དང༌།ཐེག་པ་གོང་འོག་གམ་གྲུབ་མཐའ་གོང་འོག་གི་ཁྱད་པར་སློབ་ཁྲིད་བྱེད་ཐབས་དེ་སྔོན་ནས་ལག་བསྟར་བྱས་པ་དང༌།ཐ་ན་རྟགས་གསལ་གཏང་རྒྱུ་ཡང་འགོ་བཙུགས་པ་བཅས་བྱས་ཀྱང་ཁུངས་འཁྱོལ་པོ་ཞིག་བྱུང་མེད།དེ་ཚོའི་གྲས་ད་དུང་ཡང་མུ་མཐུད་ནས་ཡར་རྒྱས་གཏང་རྒྱུ་དང༌།དེའི་ཐོག་ལ་ཤགུས་རྒྱག་དགོས་པ་འདུགས་དགེ་བཀའ་རྙིང་གཡུང་དྲུང་བོན་དང་བཅས་པའི་ཆོས་སྡེ་ཁག་དེ་ཚོ་ཐོག་མའི་སྐབས་ལ་རྐང་པ་འཛུགས་ས་ཞིག་ཡོང་བའི་འབད་བརྩོན་བྱས་པ་དང༌།ད་ཆ་རྐང་པ་འཛུགས་པ་བྱུང་རྗེས་ཡར་རྒྱས་ཡོང་བ་བྱ་རྒྱུའི་ཐད་འབད་བརྩོན་བྱེད་དགོས་པ་ཡིན།ཁང་པ་རྫིག་པོ་ཞིག་བརྒྱབས་པ་ཙམ་ལ་ཧ་ལས་རྒྱུ་གང་ཡང་མེད་ལ།མཆོར་པོ་བྱེད་པ་ཙམ་ལ་ཧ་ལས་རྒྱུ་གང་ཡང་མེད།ང་ཚོ་བཙན་བྱོལ་བའི་གནས་སྐབས་ཡིན་པ་དང༌།མི་མང་ཕལ་ཆེ་བ་སྐྱོ་པོ་ཡིན་བཞིན་དུ་དགོན་པ་རྫིག་པོ་ཞིག་བརྒྱབས་ནས་མཆོར་པོ་ཞེ་དྲགས་བྱེད་དུས་སྐབས་རེ་དངོས་གནས་ངོ་ཚ་དགོས་པ་ཡོང་གི་འདུགདེ་ཚོའི་གྲས་ཧ་ལས་དགོས་པ་དང༌།ངོ་མཚར་དགོས་པ་གང་ཡང་མི་འདུགམདོ་དོན་སྙིང་པོ་སངས་རྒྱས་ཀྱི་བསྟན་པ་ནི་ལུང་རྟོགས་གཉིས་ཀྱི་བསྟན་པ་ཡིན་དུས་ལུང་རྟོགས་ཀྱི་བསྟན་པ་བཤད་སྒྲུབ་གཉིས་ཀྱི་ཐོག་ནས་འཛིན་དགོས་པ་ལས།ཁང་པ་རྫིག་པོ་ཞིག་བཞེངས་པ་དང༌།སྐུ་གསུང་ཐུགས་རྟེན་བཞེངས་པས་ཕན་ཐོགས་ཡོང་མི་ཐུབ།དེ་ཚོ་ནི་ཡན་ལག་ལྟ་བུ་ལས་གཙོ་བོ་མིན།དེ་ལུགས་ང་ཚོས་མུ་མཐུད་ཡར་རྒྱས་གཏང་རྒྱུ་དང་ཚགས་ཚུད་དུ་གཏང་རྒྱུ་ཧ་ཅང་གལ་ཆེན་པོ་ཡིན།སངས་རྒྱས་པའི་ཆོས་ནི་འཛམ་བུ་གླིང་འདིའི་སྟེང་ལ་ཡོད་པའི་ཆོས་ལུགས་གཞན་གང་དང་མི་འདྲ་བ་ཞིག་ཡིན།ངས་ནམ་རྒྱུན་དབྱེ་བ་ཕྱེ་སྐབས་ནང་པ་སངས་རྒྱས་པའི་ཆོས་ལ་ཞེས་ལྟ་བའི་སྡེ་ཚན་གཅིགདེ་ནས་སྒོམ་སྒྲུབ་ཉམས་ལེན་བྱ་རྒྱུ་འམ་ཆོས་ཀྱི་སྡེ་ཚན་གཅིགདེ་ནས་ནང་པ་སངས་རྒྱས་པའི་གཞུང་དེ་ཚོའི་ནང་བཤད་པའི་ནང་པའི་ཆོས་ཉམས་ལེན་བྱ་རྒྱུ་དེ་གཞི་དངོས་པོའི་ཆོས་ཇི་ལྟ་བ་ཡོད་པ་གཞི་ལ་བཞག་ནས་ལམ་ཐབས་ཤེས་ཟུང་འཇུག་དེ་ལ་བསྟེན་ནས་འབྲས་བུ་མངོན་དུ་བྱེད་ཚུལ་ཞིག་ཤོད་ཀྱི་ཡོད་པ་རེད།གཞི་དངོས་པོའི་གནས་ལུགས་གཏན་ལ་འབེབས་པའི་སྐབས་ཚན་རིག་རང་ཆགས་ཀྱི་མེད་ཀྱང༌།ཕྱི་དངོས་པོའི་རྣམ་གཞག་དང༌།བེམ་པོའི་རྣམ་གཞགརྡུལ་ཕྲན་གྱི་རྣམ་གཞགནང་ཤེས་པའི་རྣམ་གཞག་བཅས་པ་ཤོད་སྐབས་ཚན་རིག་རང་ཡིན།དེ་ལྟ་བུའི་སངས་རྒྱས་ཀྱི་ཆོས་སྤྱི་དང༌།ལྷག་པར་དུ་དཔལ་ནཱལེའི་ཆོས་བརྒྱུད་ཀྱི་སྡེ་ཚན་གྱི་ནང་གཞིས་དངོས་པོའི་གནས་ལུགས་གཏན་ལ་འབེབས་པའི་སྐབས་ཕྱི་གཟུང་བ་ནང་འཛིན་པ་བཅས་མང་པོ་ཞིག་ཤོད་ཀྱི་ཡོད་པ་ཙམ་དུ་མ་ཟད།ཉམས་ལེན་ཡང་བྱས་ནས་གང་འཚམ་གྱི་འགྱུར་བ་ཕྱིན་པ་དེ་འདྲ་ཡོང་གི་ཡོད་པ་དེ་དག་དེང་སྐབས་ཚན་རིག་པ་དང་འབྲེལ་བ་ཆགས་ཀྱི་ཡོད།ཕྱི་བེམ་པོ་གཟུགས་ཅན་དང༌།ནང་ཤེས་པའི་སྐོར་ལ་ཉམས་ཞིབ་བྱེད་མཁན་ཚོས་གཞི་ནས་བོད་ཀྱི་ནང་པའི་ཆོས་ཀྱི་འགྲེལ་བཤད་ག་འདྲ་རྒྱག་གི་ཡོད་པ་དང༌།དེའི་ཉམས་མྱོང་གི་ཐོག་ནས་མིའི་སེམས་དང་རྣམ་རྟོག་གི་རྣམ་གཞག་དེ་ཚོའི་གྲས་ལ་ཐབས་ཤེས་བྱས་ནས་ནང་པའི་ཆོས་ནས་ཉམས་མྱོང་དང་རིག་པ་གསར་པ་ལེན་རྒྱུ་ཡོད་པ་ཞིག་ཡིན་དུས་དེ་སྐོར་དེ་རིང་འདིར་བཤད་ན་མི་འགྲིགས་པ་མི་འདུགའདས་པའི་ལོ་ཉི་ཤུ་ཙམ་གྱི་རིང་ངས་ཚན་རིག་པ་དང་འབྲེལ་བ་བྱས་པ་ཡིན།ཐོག་མར་ངས་ཚན་རིག་པ་དང་འབྲེལ་བ་བྱེད་སྐབས་ངའི་ངོ་ཤེས་པའི་མི་ཁག་གཅིག་གིས་ཚན་རིག་ཅེས་པ་ནི་ཆོས་མེད་པ་བཟོ་མཁན་ཡིན་སྟབས་ཚན་རིག་པ་དང་འབྲེལ་བ་བྱ་རྒྱུ་མེད།ཉེན་ཁ་ཡོད་པ་རེད་ཅེས་བཤད་མྱོང༌།ཡིན་ན་ཡང་ངའི་མཐོང་ཚུལ་ལ་ནང་པ་སངས་རྒྱས་པའི་ཆོས་སྤྱི་དང་༌།ལྷག་པར་དཔལ་ནཱལནྡའི་མཁས་པ་ཚོས་སངས་རྒྱས་ཀྱི་ཆོས་སྟོན་སྟངས་དང་འཁྲིད་སྟངས་དེ་དཔྱད་པ་བྱས་ནས་སངས་རྒྱས་ཀྱི་ཆོས་གཏན་ལ་འབེབས་ཀྱི་ཡོད་པ་ལས་སངས་རྒྱས་ཀྱི་ལུང་ཙམ་དྲངས་ནས་དེ་ལ་ཡིད་ཆེས་བྱས་ཏེ་འཁྲིད་ཀྱི་མེད།སངས་རྒྱས་ཀྱི་བཀའ་ཡིན་ནའང་སྒྲ་ཇི་བཞིན་པ་ཁས་བླང་རུང་བ་དང་མི་རུང་བའི་ཁྱད་པར་ཕྱེ་གི་ཡོད།ཚིག་གཞན་གྱི་ཐོག་ནས་བཤད་ན་དྲང་ངེས་ཞེས་བཤད་ཀྱང་རུང༌།མདོ་དོན་སྒྲ་ཇི་བཞིན་པ་ཁས་བླང་རུང་བ་དང་མི་རུང་བའི་དབྱེ་བ་གཉིས་ཕྱེ་ནས་ཤོད་ཀྱི་ཡོད།དེས་ག་རེ་ཤོད་ཀྱི་ཡོད་རེད་ཅེ་ན།བཅོམ་ལྡན་འདས་ཀྱི་བཀའ་ཡིན་ནའང་དངོས་ཡོད་ཀྱི་ཉམས་མྱོང་དང་རིགས་པ་བརྟག་དཔྱད་བྱེད་པའི་སྐབས་མ་རན་པ་ཞིག་འདུག་ན།དེ་ནི་བཅོམ་ལྡན་འདས་ཀྱིས་དགོས་པའི་དབང་གིས་གསུངས་པ་ལས་བཅོམ་ལྡན་འདས་ཀྱི་དགོངས་པ་མཐར་ཐུག་གམ་གཙོ་བོ་མིན་པ་ཤོད་ཀྱི་ཡོད།དེ་འདྲ་ཡིན་དུས་དཔལ་ནཱལེའི་མཁས་པ་ཚོས་སངས་རྒྱས་ཀྱི་ཆོས་གཏན་ལ་འབེབས་པའི་སྐབས་རིགས་པ་རང་གི་ཐོག་ནས་གཏན་ལ་ཕབ་པ་ལས་ལུང་འདྲེན་ཙམ་བྱས་ནས་གཏན་ལ་ཕབ་མི་འདུགགཉིས་ནས་ཐེག་པ་ཆེན་པོའི་ཆོས་ཀྱི་ཆེད་དུ་བྱ་བའི་གདུལ་བྱ་དེ་དབང་པོ་རྣོན་པོ་ཞིག་དགོས་ཀྱི་ཡོད།དབང་པོ་རྣོན་པོ་ཞེས་པ་ནི་བློ་ཐེ་ཚོམ་ཅན་ཞིག་དགོས་ཀྱི་ཡོད་པ་ཡིན།དཔེ་ཆའི་ནང་གང་བཤད་པ་དེ་དེ་དེ་བཞིན་ནོ་ཞེས་ཤོད་མཁན་ཞིག་མ་ཡིན་པར་རྒྱུ་མཚན་གྱིས་དཔྱད་པ་བྱས་ཏེ་རིགས་པས་གནོད་ཀྱི་འདུག་གམ་མི་འདུག་བལྟས་ནས་གལ་སྲིད་རྒྱུ་མཚན་གྱིས་དཔྱད་ནས་གནོད་པ་མེད་པ་ཞིག་མཐོང་ན།གཞི་ནས་དེ་བདེན་པ་དང༌།ཕན་ཐོགས་ཡོད་པ་ཞིག་རེད་འདུག་བསམ་པ་དང༌།དངོས་ཟིན་དེ་ལ་རིགས་པས་གནོད་པ་ཡོད་མེད་དང༌།རིགས་པས་གནོད་པ་མེད་ནའང་ཕུགས་སུ་ཕན་ཐོགས་ཡོད་མེད་ལ་བལྟས་ནས་སངས་རྒྱས་ཀྱི་ཆོས་ལ་ཞུགས་རྒྱུའི་འགྲོ་སྟངས་ཤིག་ཡོད་པ་ཡིན།དགོས་སོགས་ཀྱི་ཆོས་བཞི་བཤད་དགོས་དོན་ཡང་དབང་པོ་རྣོན་པོ་ཚོར་ལྟོས་ནས་བཤད་པ་ཞིག་ཡིན་པ་དང༌།རྟོན་བཞིའི་རྣམ་གཞག་གི་ཐོག་ནས་ཀྱང་དེ་རང་ཤོད་ཀྱི་ཡོད།དེས་ན་སངས་རྒྱས་ཀྱི་ཆོས་འདི་དཔྱད་པ་བྱས་ནས་གཏན་ལ་ཕབ་པ་ཞིག་ཡིན་པ་དང༌།ཚན་རིག་པ་དང་མཉམ་དུ་སྐད་ཆ་ཤོད་སྐབས་རིགས་པས་དཔྱད་པ་བྱས་ནས་ཤོད་ཀྱི་ཡོད་པས་སངས་རྒྱས་ཀྱི་ཆོས་དང་ཚན་རིག་གཉིས་དཔྱད་པ་བྱེད་ཀྱི་ཡོད་པ་གཅིག་པ་ཡིན།དུས་ད་ལྟ་བར་དུ་ཞེས་ལབ་དུས་ཧ་ལམ་གཟུགས་ཅན་གྱི་དངོས་པོ་ཚད་གཞལ་རྒྱུ་ཡོད་པ་དང༌།རྩིས་རྒྱག་རྒྱུ་ཡོད་པ་དེ་ཞིབ་འཇུག་བྱེད་ཡུལ་གཙོ་བོ་ཡིན།སངས་རྒྱས་པས་ནང་སེམས་ཀྱི་རྣམ་གཞག་སྐོར་ཤོད་སྐབས་མི་སོ་སོ་སྒེར་གྱི་ཉམས་མྱོང་གི་ཐོག་ནས་ཡོང་དགོས་པ་ལས་ཚད་གཞལ་དང༌།རྩིས་རྒྱག་རྒྱུ་ཡོད་པའི་གཟུགས་ཅན་གྱི་དངོས་པོ་ཞིག་ཆགས་མེད།གཞི་ཕན་ཚུན་དབར་ལ་ཁྱད་པར་ཕྲན་བུ་ཡོད།ཡིན་ནའང་རྩ་བ་དཔྱད་པ་བྱ་རྒྱུ་དེ་གཅིག་པ་ཆགས་ཡོད།ལྷག་པར་དུ་ནང་པ་སངས་རྒྱས་པའི་ཆོས་ཀྱི་ནང་རྗེས་དཔག་མྱོང་བས་གྲུབ་པ་ཞེས་རྗེས་སུ་དཔག་པས་དཔྱད་པའི་རྗེས་མངོན་སུམ་མྱོང་བ་ལ་བསྟུན་དགོས་ཀྱི་ཡོད།ཚན་རིག་པ་དང་ཚོའི་དབར་འབྲེལ་བ་བྱ་རྒྱུ་འདི་ང་ཚོས་སྤོབས་པའི་ངང་ནས་འབྲེལ་བ་བྱེད་ཆོག་པ་དང༌།འབྲེལ་བ་བྱེད་ཐུབ་པ་ཞིག་ཡིན།དེར་བརྟེན་ངས་སྐབས་དེ་དུས་ནས་འབྲེལ་བ་བྱས་པ་ཡིན།འབྲེལ་བ་བྱས་པའི་འབྲས་བུར་དེང་སང་ཚན་རིག་པའི་ནང་ནས་བོད་ཀྱི་ནང་པ་སངས་རྒྱས་པའི་ཆོས་ཀྱིས་ཚན་རིག་པར་ཕར་ཕན་ཐོགས་ཡོད་པ་ངོས་འཛིན་གསལ་པོ་བྱེད་པ་དང༌།བོད་ཀྱི་ནང་པ་སངས་རྒྱས་པའི་ཆོས་ནས་འགྲེལ་བཤད་བརྒྱབ་པ་དེ་ཚོའི་ཐོག་དོ་སྣང་བྱེད་མཁན་གྱི་ཚན་རིག་པ་ཇེ་མང་ཇེ་མང་དུ་འགྲོ་གི་ཡོད།ཁོང་ཚོས་དོ་སྣང་བྱེད་པ་ཙམ་མ་ཟད་དངོས་སུ་ཚོད་བལྟ་དང་ལག་ལེན་བྱ་རྒྱུའི་དུས་མཚམས་སུ་སླེབས་ཡོད།ཐོག་མར་ང་རང་སྒེར་གྱི་ངོས་ནས་དེ་ལ་དོ་སྣང་གིས་འབྲེལ་བ་བཙུགས་པ་ཡིན་ཡང༌།ད་ལྟའི་ཆར་དེ་ནི་སྒེར་གྱི་གནས་ཚུལ་ཞིག་མིན་པས་ང་ཚོའི་བསླབ་པ་སློབ་གཉེར་བྱེད་མཁན་ཚོས་མུ་མཐུད་ནས་ཚན་རིག་པ་དང་འབྲེལ་བ་བྱེད་དགོས་པ་ཡིན།ཚན་རིག་པ་དང་འབྲེལ་བ་ཡག་པོ་ཡོང་བ་ལ་རང་ལུགས་ལ་ཚན་རིག་གི་སློབ་སྦྱོང་སྤྲོད་རྒྱུ་གལ་ཆེན་པོ་ཡིན།འདས་པའི་ལོ་བཞི་ལྔ་ཙམ་གྱི་རིང་ཚན་རིག་སློབ་སྦྱོང་སྤྲོད་རྒྱུའི་འགོ་ལྟ་བུ་བཙུགས་ཏེ་ཆོས་སྒར་རིས་མེད་ནས་སློབ་གཉེར་བ་སོ་སོའི་འདོད་མོས་ལ་བསྟུན་ནས་མི་གྲངས་ལྔ་བཅུ་ང་གྲངས་ཤིག་ལ་སློབ་སྦྱོང་སྤྲད་ཡོད།རིམ་བཞིན་སློབ་སྦྱོང་དེ་ཚོ་ཚན་རིག་གི་འགོ་མའི་སློབ་སྦྱོང་ཙམ་མ་ཡིན་པར་གཏིང་ཟབ་པོ་ཚད་ལོངས་པ།རང་མགོ་ཐོན་པའི་ཚན་རིག་གི་སློབ་སྦྱོང་ཞིག་དགེ་འདུན་པའི་ནང་དུ་སྤྲོད་ཐུབ་ན་བསམས་ནས་ད་ལྟ་འགོ་འཛུགས་ས་དགེ་འདུན་པ་རེད།གཞུང་ཆེན་སྦྱངས་ཟིན་པའི་སློབ་གཉེར་བ་དེ་ཚོའི་དྲི་བ་གནང་སྟངས་དང་བསམ་བློ་གཏོང་སྟངས་གཞན་དང་མི་འདྲ་བ་ཞིག་འདུག་ཅེས་དགེ་རྒན་ཚོས་ཤོད་ཀྱི་འདུགད་ལྟ་བར་དུ་དེ་འདྲ་བྱས་ཡོད།མ་འོངས་པར་སེར་སྐྱ་ཕོ་མོ་ཁྱད་མེད་ལ་སློབ་སྦྱོང་སྤྲད་རྒྱུ་དགོན་པ་ཁག་གི་ལས་འགན་ཆགས་ཀྱི་ཡོད་ན་ཕྱོགས་ག་ས་ནས་ཡར་རྒྱས་གཏོང་དགོས་པ་ཡིན།ཚུར་ཕྱོགས་ལས་ཀ་དེ་ཚོ་བསྒྲུབ་པར་འགན་ཁུར་བྱེད་མཁན་གྱི་སྒྲིག་འཛུགས་ཤིག་དགོས་ཤིང༌།ཐོག་མར་ང་ཚོ་བཙན་བྱོལ་ལ་ཡོང་བའི་སྐབས་ང་དང་བཀའ་བློན་ཁ་ཤས་ཤིག་ཡོད་པ་དེ་ནི་ལོ་སུམ་བརྒྱ་ལྷག་ཙམ་གྱི་ལོ་རྒྱུས་ཡོད་པའི་དགའ་ལྡན་ཕོ་བྲང་གཞུང་གི་རྒྱུན་ལྟ་བུ་ཞིག་ཆགས་ཡོད།མ་སུ་རིར་སླེབས་པའི་སྐབས་ལ་རིམ་བཞིན་མང་གཙོའི་ལམ་དུ་བསྐྱོད་རྒྱུ་འགོ་བཙུགས་ནས་ཐོག་མར་སྤྱི་འཐུས་ལྷན་ཚོགས་འཛུགས་རྒྱུ་ནས་ད་ལྟའི་བར་དུ་མང་གཙོའི་ལས་འགུལ་གྱི་ཐོག་ལག་ལེན་རིམ་པ་བསྟར་ནས་མཐའ་མར་བཀའ་བློན་ཁྲི་པ་མི་མང་གིས་ཐད་ཀར་འོས་བསྡུ་བྱ་རྒྱུ་བྱུང་བ་རེད།དེ་བཞིན་དུ་གྲོས་ཚོགས་ཀྱང་ཡར་རྒྱས་ཕྱིན་ཡོད།དེ་ལྟར་འཛིན་སྐྱོང་དང༌།ཁྲིམས་བཟོ་ལྷན་ཚོགས།ཁྲིམས་ཞིབ་བཅས་མང་གཙོའི་ཀ་བ་གསུམ་པོ་དེ་བཙན་བྱོལ་བའི་གནས་སྟངས་ཐོག་ནས་མང་གཙོའི་གཞི་རྩའི་སྒྲོམ་གཞི་ཡག་པོ་ཞིག་ཆགས་ཡོད།དེ་སྤུས་དག་པོ་དང་ནུས་པ་ཐོན་པ་ཞིག་ཡོང་བར་ང་ཚོས་ཤུགས་རྒྱག་དགོས་པ་ཡིན།འཐུས་མི་ཚོར་ཆ་མཚོན་ན་ངས་སྔ་མོ་ནས་ཞུ་གི་ཡོད་པ་བཞིན།གྲོས་ཚོགས་འདིའི་ནང་སླེབས་པའི་རྗེས་ལ་ཆོལ་ཁའི་སྐད་ཆ་བཤད་རྒྱུ་ཡོད་པ་མ་རེད་ལ།ཆོས་ལུགས་ཀྱི་སྐད་ཆ་ཡང་བཤད་རྒྱུ་ཡོད་པ་མ་རེད།འདིར་སྤྱི་པའི་དོན་དུ་སྐད་ཆ་ཤོད་མཁན་གྱི་སྤྱི་མི་ཞིག་བྱེད་དགོས་ཞེས་རིམ་པར་སྐད་ཆ་བྱུང་ཡོད།འདི་རྩ་དོན་གཅིག་ཡིན།